เอเซียพลัสเก่งกำไรพุ่ง19%พอร์ตดีเท่าตัว
บล.เอเซีย พลัส กำไรปีก่อนพุ่ง 19% พอร์ตผลตอบแทนดีกว่าเท่าตัว
30 ม.ค. 2556

บล.เอเซีย พลัส กำไรปีก่อนพุ่ง 19% พอร์ตผลตอบแทนดีกว่าเท่าตัว 
นายก้องเกียรติ โอภาสวงการ ประธานกรรมการบริหาร บริษัทหลักทรัพย์ (บล.) เอเซีย พลัส แจ้งตลาดหลักทรัพย์แห่งประเทศไทยว่า งบประจำปี 2555 บริษัทมีกำไรสุทธิ 603 ล้านบาท เพิ่มขึ้น 19.36% จากปี 2554 ที่มีกำไรสุทธิ 505 ล้านบาท
ในปี 2555 บริษัทมีรายได้ 2,077 ล้านบาท เพิ่มขึ้นเพียง 3% จากปี 2554 รายได้ค่านายหน้าซื้อขายหลักทรัพย์ทรงตัวแต่มีกำไรจากการซื้อขายเงินลงทุนเพิ่มขึ้น 117% เป็น 323 ล้านบาท เนื่องจากสภาวะตลาดหลักทรัพย์ในครึ่งปีหลังราคาตลาดเพิ่มขึ้นและมีรายได้จากค่าธรรมเนียมและบริการเติบโต 10.6% เป็น 313 ล้านบาท ขณะที่มีค่าใช้จ่าย 1,159 ล้านบาท เพิ่มขึ้นเพียง 4% จากปี 2554
สำหรับงวดไตรมาส 4 ปี 2555 บริษัทมีกำไรสุทธิ 160 ล้านบาท เติบโตถึง 60% จากไตรมาส 4 ปี 2554 จากรายได้ 566 ล้านบาท เพิ่มขึ้น 33% จากไตรมาส 4 ปี 2554 โดยเป็นรายได้ค่านายหน้าซื้อขายหลักทรัพย์ 307 ล้านบาท เพิ่มขึ้น 42% เพราะปริมาณการซื้อขายเฉลี่ยต่อวันในตลาดหลักทรัพย์และตลาดหลักทรัพย์ เอ็ม เอ ไอ เพิ่มขึ้น 69% เป็นค่าเฉลี่ย 3.3 หมื่นล้านบาทต่อวัน
ค่าธรรมเนียมและบริการเท่ากับ 106 ล้านบาท เพิ่มขึ้น 104% เนื่องมาจากค่าธรรมเนียมการจัดจำหน่ายหลักทรัพย์และค่าธรรมเนียมรับจากบริษัทย่อยเพิ่มขึ้นและดอกเบี้ยเงินกู้ยืมเพื่อซื้อหลักทรัพย์ (มาร์จิน) 32 ล้านบาท เพิ่มขึ้น 55% จากไตรมาส 4 ปี 2554 เนื่องจากมีการให้มาร์จิน เพิ่มขึ้น แต่กำไรจากการซื้อขายเงินลงทุนลดลงจาก 102 ล้านบาท เหลือ 71 ล้านบาท
ขณะที่ไตรมาส 4 ปี 2555 บริษัทมีค่าใช้จ่ายเพียง 353 ล้านบาท เพิ่มขึ้นเพียง 18% จากการเพิ่มขึ้นของค่าตอบแทนพนักงานจากมูลค่าซื้อขายที่เพิ่มขึ้น